KIRJALLINEN KYSYMYS E-1083/00 esittäjä(t): Laura González Álvarez (GUE/NGL) komissiolle. Caldasin, Cuntisin ja Morañan patoallas (Galicia, Espanja).



Virallinen lehti nro 046 E , 13/02/2001 s. 0120 - 0121



KIRJALLINEN KYSYMYS E-1083/00 esittäjä(t): Laura González Álvarez (GUE/NGL) komissiolle (7. huhtikuuta 2000) Aihe: Caldasin, Cuntisin ja Morañan patoallas (Galicia, Espanja) Galician autonominen hallintoelin on antanut luvan rakentaa Umia-jokeen patoaltaan. Hallituksen hyväksymässä ympäristövaikutustutkimuksessa on vakavia säännöttömyyksiä. Suurin osa sen sisällöstä on tarkka kopio toisesta tutkimuksesta, joka tehtiin Andalusiassa sijaitsevaa Sanlúcarin patoa varten. Tutkimuksessa viitataan andalusialaisiin kuntiin ja andalusialaisiin lintulajeihin, joita ei ole Galiciassa. Tästä syystä tutkimuksen tekijöitä, Galician autonomisen hallintoelimen kolmea korkea-arvoista virkamiestä, vastaan esitettiin kanne oletetusta vilpistä, asiakirjanväärennöksestä ja ympäristörikoksesta sen jälkeen, kun oikeusasiamies oli antanut päätöksensä. Galician hallintoelimen kansalaisille antama pääsyy patoaltaan rakentamiseen on ollut tarve toimittaa vettä Salnésin alueen asukkaille. Tätä varten hallintoelin väärensi vuotta 2000 koskevat Salnésin asukasennusteet siten, että se kolminkertaisti O Groven, Sanxenxon ja Villagarcían kunnanhallituksien tiedot. Santiagon yliopiston professorin Díaz Fierron ja vesientutkijan Álvarez Enjon laatimassa tutkimuksessa todetaan, että teknisesti patoallas on suunniteltu sähkön tuottamiseen eikä vesihuoltoon. Paras todiste tästä on se, hallintoelin hyväksyi juuri kahden sähkövoimalan rakentamisen Umia-jokeen. Toinen tulee padon juureen ja toinen alemmas jokivarteen. Niiden vuoksi joen uoma muuttuu ja Molinosin luonnonpuistolle sekä Segaden vesiputoukselle aiheutuu haittaa. Itse hankkeen muistiossa myönnetään muita haittoja, joita ovat loiseliöiden ilmaantuminen, matkailuodotusten menetys, elämiin ja kasveihin kohdistuvat korjaamattomat haitat, laitosten ja korkeajännitejohdon rakentamisesta aiheutuva maiseman tuhoutuminen jne. Hanketta vastustavan kansalaisjärjestön edustajan mukaan hanketta leimaavat monet säännöttömyydet (puutteet, jotka liittyvät yleishyödyllisyyden vaatimukseen, maa-alueiden haltuunottoa koskeviin asiakirjoihin, vedentarvetta koskeviin tutkimuksiin, kuumia lähteitä koskeviin geoteknisiin tutkimuksiin jne.). Patoallas myös tuhoaisi Umia-joen kalakantoja ja vetytasapainoa sekä pilaisi matkailumahdollisuudet kolmessa kunnassa, joilla on suuret odotukset kylpylämatkailun suhteen. Voisiko komissio tarkistaa Galician autonomian hallintoelimen esittämän ympäristövaikutustutkimuksen pätevyyden? Voisiko komissio arvioida patoaltaan rakentamisen perusteluja alueen maisemalle, turismille ja ympäristölle aiheutuvien haittojen valossa? Margot Wallströmin komission puolesta antama vastaus (18. toukokuuta 2000) Komissio on saanut tietää parlamentin jäsenen mainitsemasta padon rakentamisesta Umia-jokeen lähelle Galiciassa sijaitsevaa Caldas de Reisin kuntaa Euroopan parlamentin vetoomuksia käsittelevän valiokunnan vetoomuksesta nro 79/98 ja Camilo Nogueira Romànin esittämästä kirjallisesta kysymyksestä nro 1824/99(1). Komissio päätti tutkia asiaa (viitenumero B-1999/2271) ja pyysi Espanjan viranomaisia toimittamaan lisätietoja mainitusta hankkeesta ja toteutetusta ympäristövaikutusten arvioinnista. Komissio on vastikään saanut Espanjan viranomaisten vastauksen ja tutkii parhaillaan, onko asiassa noudatettu tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY(2) säännöksiä. On kuitenkin huomattava, että Espanjan viranomaiset eivät ole luokitelleet parlamentin jäsenen mainitsemaa padon rakentamisaluetta luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY(3) 4 artiklassa tarkoitetuksi lintujen erityiseksi suojelualueeksi. Kansallisten asiantuntijoiden ja Birdlife-järjestön komissiolle vuonna 1998 tekemästä lintuinventaariosta käy myös ilmi, ettei tieteellinen yhteisö ole luokitellut aluetta lintujen kannalta merkittäväksi alueeksi. Espanjan viranomaiset eivät myöskään ole ilmoittaneet alueen olevan yhteisön tärkeänä pitämä alue, joka voitaisiin myöhemmin liittää luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(4) mukaiseen Natura 2000 -verkostoon. Näin ollen tapaus näyttäisi luonnonsuojeluun liittyvien seikkojen osalta kuuluvan Espanjan kansallisten ja alueellisten viranomaisten yksinomaiseen toimivaltaan Joka tapauksessa komissio toteuttaa perussopimusten valvojana tarvittavat toimenpiteet sen varmistamiseksi, että yhteisön lainsäädäntöä noudatetaan. (1) EYVL C 225 E, 8.8.2000, s. 25. (2) EYVL L 175, 5.7.1985, s. 40. (3) EYVL L 103, 25.4.1979, s. 1. (4) EYVL L 206, 22.7.1992, s. 7.